Ad uitandas prauorum hominum uersutias nihil melius querimus quam litterarum adscriptionem. Quapropter ego in Dei nomine Rodulfus sancti Symphoriani abbas et omnis congregatio eiusdem loci notum esse uolumus omnibus Dei et sanctae ecclesiae fidelibus praesentibus atque futuris quod, cum in capitulo resideremus, uenit ante praesentiam nostram quidam uir nobilis nomine Agano cum uxore sua uocabulo Ingela, deprecantes serenitatem nostram ut concederemus eis quamdam terram sancti Symphoriani uni filio eius clerico nomine Aganone et alio haeredi eius. Est autem eadem terra in comitatu Altissiodorensi, in uilla quae dicitur Mons Corbonus, et capella una in Coruello. Nos uero tanto lubentius cessimus quanto eum cognouimus erga fidelitatem senioris nostri Henrici ducis et nostra amicitia. Ad contentum et per consensum ipsius et per exhortationem dominae Garsindis comitissae, illi talem precariam fieri iussimus ut, diebus quibus idem Agano et uxor sua Ingela et filius suus Agano et unus haeres eorum uixerint, teneant possideantque praeterminatam terram cum omnibus ad se pertinentibus, quaesitis et inquirendis, eo tenore ut annis singulis in missa sancti Symphoriani rectoribus eiusdem ecclesiae denariorum solidos VII persoluant; quod si negligentes uno anno uel duobus extiterint, propter hoc non perdant precariam, sed legaliter emendent et post eorum discessum ad dominium sancti Symphoriani reuertatur. Signum Rodulfi abbatis, Signum Experti abbatis, Signum Rodulfi decani, Signum Hugonis abbatis, Signum Warnerii praepositi, Signum Vbaldi Walterii, Signum Vmberti Bernardi, Signum Walechisi. Ego Osoaldus indignus leuita ad uicem Rodulfi cancellarii scripsi et subscripsi in mense iunio anno II regnante Henrico rege.